Geen borgtog vir Agrizzi | Maroela Media
Die voormalige hoof van die omstrede maatskappy Bosasa, Angelo Agrizzi, se aansoek om borgtog is Woensdag in die Palm Ridge-landdroshof afgekeur.
Die Nasionale Vervolgingsgesag het gesê die staat het aangevoer hy is 'n vlugrisiko.
Agrizzi word van korrupsie aangekla nadat hy opdrag gegee het dat betaal word vir veiligheidsopgraderingswerk – in die vorm van 'n elektriese heining om die voormalige ANC-LP Vincent Smith se huis – wat in 2014 altesaam R200 000 beloop het. Volgens die klagstaat het hy in 2015 verseker dat R276 667 aan Smith betaal word.
In 2016 het 'n bedrag van R345 076, deur Bosasa, glo ook in Smith se rekening beland. Dit is in drie paaiemente betaal.
Die betalings is volgens die staat gedoen as onbehoorlike aanmoediging vir Smith om aan te hou om sy posisie in die parlement – hy is 'n voormalige voorsitter van die portefeuljekomitee oor korrektiewe dienste (DKD) – tot voordeel van Bosasa te gebruik.
Agrizzi het in opspraakwekkende getuienis voor die Zondo-kommissie van ondersoek na staatskaping nie net vir Smith by die beweerde bedrogspul betrek nie, maar ook sy mede-ANC-LP Cedric Frolick.
Agrizzi het 18 jaar lank vir Bosasa gewerk en het verlede jaar aan die Zondo-kommissie gesê Frolick is R40 000 betaal om Smith te paai. Dié het glo aanvanklik twyfel gehad oor Bosasa en kon moontlik pogings om kontrakte met DKD aan te gaan, in die wiele ry.
Frolick het vroeër vandeesmaand voor die kommissie driftig ontken dat hy enige omkoopgeld aanvaar het.
Die kierangs braai nog steeds.
Maar al die ANC boeties wat by korrupsie betrokke is kry borg. Nou gaan hy sien hoe werk ANC kommuniste
Nog 'n mediahuis berig dat hy aan suurstof gekoppel was tydens sy verskyning! Dit sal nie vir versagting tel nie Mnr!